
A csalás, különös tekintettel az ingatlanokkal kapcsolatosan elkövetett csalásokra

Dolgozatom két részre tagolódik: az első rész témája a csalás dogmatikai elemzése; majd ezt követően, a második nagyobb egységben rátérek az ingatlanokkal kapcsolatos csalásokra.
A csalás a vagyon elleni bűncselekmények körébe tartozik, ez előrevetíti azt, hogy fontos szerepet tölt be az ellene való védekezés. A bűncselekmények közül szinte a legszélesebb társadalmi réteget érintő probléma ez, hiszen áldozattá bárki válhat.
Fontosnak tartom a hatályos tényállás elemzése előtt a csalás szabályozásának rövid fejlődés-történeti bemutatását, amellyel rámutatok, hogy honnan indult a jogtudományunk, és hová fejlődött azáltal, hogy felismerte a változtatások szükségességét.
Ezt követően a csalás hatályos Btk-beli tényállását elemzem.
Nagyobb hangsúlyt fektetek munkámban az ingatlanokkal kapcsolatos csalásra, hiszen számuk a rendszerváltást követően kiugróan megnövekedett, az elkövetők ma is egyre továbbfejlesztik az elkövetési módokat, így téve nehezebbé a bűncselekmény megállapíthatóságát, felderíthetőségét majd megbüntetését.
Nem csak az elkövetői kör speciális az ingatlanokra elkövetett csalásoknál, hanem a sértetti kör is. Érdekes kérdést vet fel, hogy valójában ki is az e fajta csalásnak a sértettje, ha továbbértékesítésre kerül az ingatlan, és hogy helyes-e a büntetőjogi sértett megjelölése?
Nem csak az állami érdek kívánja a bűncselekmény megbüntetését, hanem a magánérdek is, mégpedig azért, mert jelentős anyagi hátrány éri az ingatlan tulajdonosát a csalás miatt. A kár megtérítése iránt pedig az ügyész kezében is vannak eszközök, amelyekkel a közérdek védelmében felléphet. Ezeket az eszközöket is ismertetem.
Dolgozatom célja nem új megoldások keresése, javaslatok tétele, hanem a napjainkban is komoly problémát jelentő ingatlancsalások gyökereinek feltárása, a tömegessé váló jelenség folyamatának bemutatása, valamint azon intézkedések ismertetése, amelyek segítségével sikerült visszaszorítani a rendszerváltás környékén megsokszorozódó ingatlanokra elkövetett csalásokat.
Különösen fontosnak tartom e téma elemzését, mind a bűncselekmény súlya miatt, mind pedig azért, mert – értékére tekintettel – a védett jogi tárgy is kiemelt jelentőséggel bír.




